સત્ય સાંઇ બાબાના રૂમમાંથી 11.56 કરોડ રોકડા, લગભગ 100 કિલો જેટલુ સોનું અને 307 કિલો જેટલી ચાંદી મળી આવી. 100 કિલો સોનાની કિંમત ગણવા જાઓ તો આજની કિંમત પ્રમાણે લગભગ 200 કરોડ જેવી થાય અને ચાંદીની કિંમત લગભગ 2 કરોડ જેવી થાય. આમ એકંદરે બાબા પોતાના રૂમમાં જ કરોડોમાં રમી રહ્યા હતા. હવે આ સોનુ, ચાંદી અને રોકડા ક્યાંથી આવ્યા એની ચિંતા જવા દો તો પણ એ સવાલ તો થાય ને કે સન્યાસી માણસ કે જે પોતાની જાતને ભગવાન તરીકે ઓળખાવતો હોય એ માણસને નાણાની આટલી નિકટતા રાખવાની શુ જરૂર હશે? સંન્યાસનો અર્થ હવે ખાલી કપડાનો રંગ બદલવો એટલો જ રહી ગયો છે? ભગવા ધારણ કર્યા બાદ પણ જો પૈસાની અને પ્રસિધ્ધિની ભૂખ ના ભાંગતી હોય તો સંન્યાસનો શું મતલબ છે? સન્યાસી કોને કહેવાય કે જેનામાં ત્યાગ અને અપરિગ્રહતાની ભાવના હોય. હવે બાબાઓએ સંન્યાસની વ્યાખ્યા જ બદલી નાંખી છે. મને લાગે છે કે હવે આવનારા સમયમાં બાબાઓની એક અલગ ઇન્ડસ્ટ્રીઝ હશે. બાબાઓ પોતાની કંપનીના લિસ્ટીંગ શેરબજારમાં કરતા હશે અને બાબાઓના સામ્રાજ્યના !merger અને acquisition થતા હશે. બાબાઓ જેટ સેટીંગ લાઇફ જીવતા હશે. લોકો પણ બાબાઓના સામ્રાજ્યામાં પોતાનો ભાગ (i.e. ધંધાની ભાષામાં stack ) લઇને બેઠા હશે. જેમ સિનીયર અંબાણીના મૃત્યુ બાદ બન્ને ભાઇઓ ઝઘડ્યા એમ બાબાઓના મર્યા બાદ એમના અનુયાયીઓ પણ વર્ચસ્વ માટે ઝઘડશે. આ બધું જ થશે અને પબ્લિકને કોઇ ફરક પણ નહીં પડે.